
Text rozhodnutia
Súd: Krajský súd Bratislava Spisová značka: 6S/6/2020 Identifikačné číslo súdneho spisu: 1020200033 Dátum vydania rozhodnutia: 23. 01. 2020 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2020:1020200033.1 Uznesenie Krajský súd v Bratislave ako správny súd v právnej veci žalobcu: Z. K., V. XXX/XX, XXX XX C., zastúpený advokátkou: JUDr. Alenou Babišovou, Pestovateľská 2682/18, 974 09 Banská Bystrica, proti žalovanému: Ministerstvo dopravy a výstavby Slovenskej republiky, Námestie slobody 6, 811 06 Bratislava, o preskúmanie zákonnosti rozhodnutia žalovaného č. 34020/2019/SV/99285 zo dňa 02.12.2019, jednohlasne, takto r o z h o d o l : Krajský súd v Bratislave p o s t u p u j e vec Krajskému súdu v Banskej Bystrici. o d ô v o d n e n i e : 1. Žalobou doručenou tunajšiemu správnemu súdu dňa 10.01.2020 sa žalobca domáhal preskúmania zákonnosti a zrušenia rozhodnutia žalovaného č. 34020/2019/SV/99285 zo dňa 02.12.2019, ktorým žalovaný potvrdil rozhodnutie Okresného úradu Banská Bystrica - odbor výstavby a bytovej politiky č. OU BB OVBP2-2019-002277:SD zo dňa 09.08.2019 o vyvlastnení pre trvalý záber pozemkových nehnuteľností v prospech Národnej diaľničnej spoločnosti, a.s. 2. Podľa § 9 ods. 1 Správneho súdneho poriadku (ďalej len SSP), konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. 3. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 4. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 5. Podľa § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 6. Podľa § 18 ods. 5 SSP, právne účinky spojené s podaním žaloby alebo iného podania zostávajú pri postúpení veci zachované. 7. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 8. V uvedenej právnej veci správny súd po skúmaní procesných podmienok zistil, že nie je miestne príslušný na konanie o podanej žalobe. V prejednávanej veci rozhodoval v prvom stupni Okresný úrad Banská Bystrica, odbor výstavby a bytovej politiky. 9. Prvostupňový správny orgán má sídlo v Banskej Bystrici a teda miestne (aj vecne) príslušným je Krajský súd v Banskej Bystrici, keďže v jeho obvode má sídlo Okresný úrad Banská Bystrica, odbor výstavby a bytovej politiky, ktorý vo veci rozhodoval v prvom stupni. 10. Nakoľko v uvedenej veci bolo zistené, že tunajší správny súd nie je miestne príslušným na konanie v predmetnej veci, vec postúpil Krajskému súdu v Banskej Bystrici. 11. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z. z. v znení zákona č. 33/2011 Z. z.). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

